Beslissing oor Hlophe verwelkom | Maroela Media
Die DA het Sondag die regterlike gedragstribunaal se besluit dat regter John Hlophe aan growwe wangedrag skuldig is, verwelkom.
Maroela Media het vroeër berig die tribunaal, bestaande uit afgetrede regter Joop Labuschagne, regter Tati Makgoka, 'n appèlhofregter, asook Nishani Pather, 'n prokureur, het die verslag saamgestel na aanleiding van 'n klagte wat regters van die Konstitusionele Hof teen Hlophe aanhangig gemaak het.
In sy verslag het die tribunaal bevind Hlophe se gedrag is 'n oortreding van gedeeltes van die Grondwet deurdat hy probeer het om regters van die Konstitusionele Hof onbehoorlik te beïnvloed, dat sy gedrag die onafhanklikheid, onpartydigheid, waardigheid en doeltreffendheid van die Konstitusionele Hof ernstig bedreig en daarmee ingemeng het, en dat sy gedrag openbare vertroue in die regstelsel bedreig het.
Die ondersoek spruit uit bewerings dat Hlophe glo probeer het om regters in 'n saak oor oudpres. Jacob Zuma onbehoorlik te beïnvloed.
Adv. Glynnis Breytenbach, die DA se woordvoerder oor justisie en korrektiewe dienste, sê Hlophe se gedrag oor die jare het die goeie naam van die Wes-Kaapse afdeling van die hooggeregshof groot skade berokken.
"Hy is 'n klad op die naam van die regstelsel en dit is hoog tyd dat hy die ernstigste gevolge van sy optrede dra," sê Breytenbach.
Sy sê die parlement moet nou oor Hlophe se moontlike verwydering uit die amp beraadslaag. Ingevolge die Grondwet kan 'n regter net uit sy pos verwyder word as die regterlike dienskommissie (RDK) bevind dat die regter nie meer sy werk kan voortsit nie, grof onbevoeg is, of aan growwe wangedrag skuldig bevind word.
Die DA het weer 'n beroep op pres. Cyril Ramaphosa gedoen om 'n afgetrede regter aan te stel om alle bewerings of onbehoorlike invloed en moontlike omkopery van lede van die regbank as deel van die sogenaamde Project Justice te ondersoek. Die projek was glo deel van beweerde onderduimshede wat by die Staatsveiligheidsagentskap gepleeg is.
Hy's dan klaar skuldig bevind so jaag hom weg punt hoe moeilik kan dit nou wees?
Cyril gaan hom seker bevorder pffft klomp onbevoegde kaders net waar ons kyk!
Dank hom met onmiddelike effek af, hy is skuldig, waarom nog so skarrel en wag vir parlement. Cyril en sy kaders sal hom nooit laat gaan nie.
Seker ook sy graat onder u klip gekry
Kyk die anc het belowe hulle gaan werkloosheid aanspreek. En wraggies hulle doen dit. Dis komitee op komitee en ondersoek op ondersoek. Net jammer dis die top bra's wat elke keer baatvind en nie die man in die straat nie.